Jekk qatt kien hemm bżonn xiehda jew evidenza, il-vot tal-membri tal-Oppożizzjoni fil-Parlament nhar l-Erbgħa li għaddew jitkellem waħdu. Kien kontra liġi li l-Gvern qiegħed, kontra l-parir ta' diversi, jwebbes rasu sew biex tgħaddi. Tgħaddi kontra l-volontà popolari li l-Partit Nazzjonalista irrappreżenta tajjeb u kompatt. Hemm proċess politiku li jibda kull partit meta ma jkollux ir-responsabbiltà tal-poter. Wieħed li bih jerġa' jġib f'daqqa l-biċċiet tiegħu. Wieħed li jixprunah fit-triq tiegħu. Imexxih biex, fl-għaqda, jerġa' jkun rilevanti u kredibbli. Sewwa, fuq dan, għamel il-Viċi Kap tal-Partit, Robert Arrigo. Pass attwali u preċiż. Fakkarna lura f'dak li aħna. Beda u għaddej sew b'inizjattiva li biha nerġgħu nħajru fl-għarfien tal-identità storika u attwali tagħna li bnedmin fil-partit jakkwistaw il-Maduma. Għax il-partit għandu storja, għandu kultura u esperjenza politika. Huwa għaġna ta' ideat u ħidma. Identifikat fit-tnejn. Mhux il-ħidma toħroġlu l-ideat, imma t-tnejn jimxu id f'id. Fejn ma hemmx preġudizzji fuq min, u kif, jew minn liema klassi soċjali. Imma aktar, li l-affarijiet isiru u dawn skont il-metodu t-tajjeb. Bilanċ neċessarju Hemm fi ħdanna titħaddem doża tajba ta' dak li huwa magħruf li kien qal Deng Xiaoping (1904-1997), li kien it-tieni President tar-Repubblika Ċiniża wara Mao Zedong: "It doesn't matter if a cat is black or white, so long as it catches mice." Flimkien ma' dak li aktar reċenti, taqbel jew ma taqbilx mal-ideat varji tiegħu, il-kritiku letterarju Terry Eagleton (1943) qal. Bilanċ neċessarju bejn il-ħsieb u l-azzjoni. Partit taċ-ċentru Għalhekk aħna partit taċ-ċentru, moderat u demokratiku-kristjan. Jaqbel jew ma jaqbilx magħna l-poplu, ċert li jippreferi jisma' li għandna ideat u viżjoni għall-futur għax għandna dawn il-kwalitajiet naturali. Nifhmu għax il-pożizzjoni politika tagħna, kif kienet għal ta' qabilna, għadha vitali għalina llum. Kif tneħħi dan tkun qiegħed tneħħi s-sustanza tagħna. Jiġrilna bħal, kif qrajna din il-ġimgħa, dak il-melħ li jitlef l-imluħa. Jispiċċa bla togħma. Isir materjal li jista' jintrebaħ lura billi jixteħet mill-ġdid fl-ilma baħar biex jerġa' jibda ċ-ċiklu naturali. Idub, u wara jinġabar. Jitħalla jaħseb f'salini varji u mxerrda, imma f'daqqa, biex b'ħidmet ix-xemx tal-ħajja jerġa' jinġabar u jieħu mluħtu f'idu. Proċess politiku Dan huwa, fir-realtà, il-proċess politiku li għaddej minnu l-Partit Nazzjonalista. Din hija l-viżjoni ta' tiġdid u ħarsien lejn il-futur li l-Kap tal-Partit, Adrian Delia, qiegħed jaqbad. Fejn ma hemmx biża' li wieħed jidentifika lilu nnifsu ċar f'għajnejn in-nies. Dak li aħna m'għandniex, kif qal huwa stess, noqogħdu lura minnu. Irridu nħaddnuh u nħaddmuh b'intelliġenza fit-triq tan-nofs. Għax aħna ispirati mill-valuri Nsara, ma jagħmilniex fundamentalisti jew b'għamad għal dak li għaddej fis-soċjetà. Imma jservina ta' fonti ta' ideat biex innaqqsu u nsolvu verament u mhux apparentement mill-problemi li l-bnedmin qed imissu b'idejhom. Kultura politika soda Il-politika titlob minna kultura soda ta' ideat. Titlob li nkunu preparati għas-servizz li rridu nagħtu bħala rappreżentanti tal-poplu. Fuq kollox, li ma ninħakmux mill-politika innifisha. Il-politika taf tkun strument għas-sewwa, però taf issir għodda għall-oppressjoni. Kif taf tiġi użata minn min ikun preparat għaliha, taf taħkem lil dawk li ma jkunux. Tal-ewwel iżommuha f'postha f'idejhom; tat-tieni jsiru skjavi tagħha. Tal-ewwel ma jieħdux it-toroq żbaljati tad-diżonestà, tal-korruzzjoni u tal-iżbalji li l-klijenteliżmu jagħtu; tat-tieni jinħatfu u jibdew jaħsbu żbaljatament li dik hija l-politika. It-triq fl-Oppożizzjoni hija twila, u ħafna drabi tieħu l-ħin tagħha, imma l-importanti jibqa' li wieħed juża dan sewwa. Għandna diversi eżempji mill-passat ta' kif ħdimna u bnejna lura dak li ħafna kienu jaħsbu li ma jistax isir. Hemm tradizzjonijiet tal-ħajja, għerf, li ħallewlna ta' qabilna, li għandna nisiltu lezzjonijiet minnhom għall-attwalità tallum. Tagħlim li sarraf fil-Maduma. L-ewwel: fis-sustanza taċ-ċangatura tat-terrakotta umana. It-tieni: fl-isbuħija tal-wiċċ lixx u disinjat ta' barra. Min bena l-arma tal-partit qabel kien jaf sewwa x'inhu jagħmel. Proprju għalhekk illum, f'dan, qed inħeġġukom tingħaqdu mal-istorja, il-valuri u d-determinazzjoni li jeħistu fi ħdan il-Partit Nazzjonalista, fil-Maduma tagħna.
Il-Maduma Tagħna